เก็บภาษีต่ำเป้า
กรมสรรพสามิตสรรพากรหืดจับ โทษเงินบาทแข็งค่าเร็ว2เดือนนี้
29 เม.ย. 2556

กรมสรรพสามิตสรรพากรหืดจับ โทษเงินบาทแข็งค่าเร็ว2เดือนนี้ กระทรวงคลังเร่งจัดเก็บเพิ่ม
ลดภาษี บาทแข็ง เก็บรายได้หืดจับ สรรพากรต่ำเป้า ศุลกากรลด 10% คลังเร่งถอนขน
นางเบญจา หลุยเจริญ อธิบดีกรมศุลกากร กล่าวว่า เงินบาทที่แข็งค่าอย่างรวดเร็วในช่วง 2 เดือนที่ผ่านมา ส่งผลกระทบให้การเก็บภาษีของกรมลดลง 10% เพราะมูลค่าสินค้านำเข้าเมื่อคิดเป็นเงินบาทลดลง ทำให้ผู้ประกอบการเสียภาษีลดลงไปด้วย ซึ่งทางกรมได้ติดตามประเมินสถานการณ์อย่างใกล้ชิด 
ทั้งนี้ กรมศุลกากรเก็บภาษีในช่วง 6 เดือนแรกของปีงบ 2556 ได้ 5.8 หมื่นล้านบาท สูงกว่าประมาณการ 800 ล้านบาท เพิ่มขึ้น 1.4% มากกว่าช่วงเดียวกันปีก่อนหน้า 762 ล้านบาท เพิ่มขึ้น 1.32% ยังคาดว่าจะเก็บภาษีได้ตามเป้า 1.159 แสนล้านบาท แม้ว่าจะได้รับผลกระทบค่าเงินบาทแข็งก็ตาม
ด้านนายสาธิต รังคสิริ อธิบดีกรมสรรพากร กล่าวว่า การจัดเก็บภาษีครึ่งปีหลังของปีงบประมาณ 2556 กรมสรรพากรต้องทำงานหนักที่จะทำให้ได้ตามเป้า 1.77 ล้านล้านบาท เพราะการเก็บภาษีของกรมได้รับผลกระทบจากการแยกยื่นภาษีสามีภรรยาหายไป 1.2 หมื่นล้านบาท สูงกว่าเดิมที่คาดว่าภาษีจะหายไป 7,000 ล้านบาท
ขณะที่อัตราการเก็บภาษีนิติบุคคลที่ลดลงเหลือ 20% ของกำไรสุทธิและเงินบาทแข็งค่า ส่งผลให้ผลประกอบการของบริษัทลดลง ทำให้การเก็บภาษีของกรมสรรพากรหายไปอีก 1 หมื่นล้านบาท
สำหรับการจัดเก็บภาษีในช่วงครึ่งปีแรกของปีงบประมาณ 2556 เก็บได้ 7.02 แสนล้านบาท เพิ่มขึ้นจากช่วงเดียวกันปีก่อน 16.74% และสูงกว่าเป้า 5.42% ซึ่งในปีงบ 2557 รัฐบาลตั้งเป้าจัดเก็บรายได้ของกรมไว้ที่ 1.8 ล้านล้านบาท
ด้านนายสมชาย พูลสวัสดิ์ อธิบดีกรมสรรพสามิต กล่าวว่า ครึ่งปีแรกกรมเก็บภาษีได้ 2.31 แสนล้านบาท สูงกว่าเป้า 2 หมื่นล้านบาท หรือ 11.03% เป็นผลมาจากโครงการรถยนต์คันแรกและเชื่อว่าตลอดทั้งปีการจัดเก็บภาษีเป็นไปตามเป้าที่วางไว้ 4.12 แสนล้านบาท
นายรังสรรค์ ศรีวรศาสตร์ รองปลัดกระทรวงการคลัง หัวหน้ากลุ่มภารกิจด้านรายได้ กล่าวว่า กรมภาษีเตรียมกลยุทธ์ในการรับมือการจัดเก็บภาษีในช่วงครึ่งปีหลังไว้แล้ว ทั้งการเพิ่มประสิทธิภาพการจัดเก็บภาษีในกลุ่มใหม่ๆ มั่นใจว่าตลอดทั้งปีการจัดเก็บรายได้จะเป็นไปตามเป้าหมาย 2.1 ล้านล้านบาท โดยในช่วง 6 เดือนแรกจัดเก็บได้ 9.92 แสนล้านบาท สูงกว่าเป้า 6.43%